[image: image1.png]REPUBLIKA SLOVENIJA .
MINISTRSTVO ZA NOTRANJE ZADEVE Sofinancira

Evropska unija



Štefanova ulica 2, 1501 Ljubljana
T: 01 428 40 00

E: gp.mnz@gov.si

www.gov.si

Številka: 
410-67/2020/32
Datum: 
24. 10. 2025
ZADEVA: Predstavitev predvidenih sprememb Programa Sklada za azil, migracije in vključevanje za obdobje 2021-2027 (Različica 4.0) ter Metodologije za vzpostavitev okvira smotrnosti za izvajanje Sklada za azil, migracije in vključevanje za obdobje 2021-2027 (Različica 4.0)
Progam Sklada za azil, migracije in vključevanje za obdobje 2021-2027 (program AMIF) se z različico 4.0 spremeni, na podlagi dodatnih 22.809.315,00 EUR sredstev, zaradi izvajanja Pakta o migracijah in azilu (v nadaljevanju Pakt) ter na podlagi dodatno dodeljenih 8.459.224,00 EUR sredstev po izvedenem vmesnem pregledu. S tem dopisom pojasnjujemo ključne spremembe, ki so posledica spremenjene zakonodaje v povezavi z družbenogospodarskim in političnim ozadjem ter so s tem dodane nove operacije ali pa so obstoječe operacije razširjene. Poleg navedenega so izvedene še določene druge spremembe programa glede na potrebe tekom izvajanja programa. Posledično se spremenijo tudi kazalniki za spremljanje učinkov in rezultatov programa AMIF.
To pismo pojasnjuje ključne spremembe v zvezi ter novimi ali povečanimi projekti.
V nadaljevanju vse navedene vrednosti predstavljajo EU sredstva, brez slovenske udeležbe.

Specifični cilj 1: Skupni evropski azilni sistem
Zaradi izvajanja Pakta se dodajo naslednje operacije:
· Nadgradnja informacijskega sistema IKT za podporo migracijskim postopkom, s čimer bodo implementirane informacijske rešitve; višina sredstev 1.800.000,00 EUR (sredstva Pakt).
· Vzpostavitev in delovanje neodvisnega nadzornega mehanizma, višina sredstev 450.000,00 EUR (sredstva Pakt).
· Ocena ranljivosti (med sprejemnim in azilnim postopkom); višina sredstev 180.000,00 EUR (sredstva Pakt).
· Ocena starosti; višina sredstev 180.000,00 EUR (sredstva Pakt).
· Krepitev pravosodnih zmogljivosti za učinkovito izvajanje Pakta; višina sredstev 3.551.555,70 EUR (sredstva Pakt). S to operacijo se doda novi resor Ministrstvo za pravosodje.
· Namestitev in oskrba prosilcev za mednarodno zaščito (najem kapacitete za namestitev in oskrbo prosilcev za mednarodno zaščito - povečanje za 300 postelj, stroški delovanja azilnega doma z izpostavami, materialna oskrba prosilcev, …); višina sredstev 12.656.666,00 EUR (sredstva Pakt).
· Vzpostavitev posebne kapacitete in obravnave za najbolj ranljive posameznike; višina sredstev 3.072.187,50 EUR (sredstva vmesni pregled).
· Ukrepi za hitro vključevanje v družbo za prosilce za mednarodno zaščito; višina sredstev 586.687,50 EUR (sredstva vmesni pregled).
· Celovito spremljanje zagotavljanja pravic prosilcem za mednarodno zaščito in osebam z mednarodno zaščito  - digitalizacija; višina sredstev 1.500.000,00 EUR (sredstva vmesni pregled).
· Aktivacija kontingentnega načrta; višina sredstev 2.295.000,00 EUR (sredstva Pakt).
Okrepijo oziroma povečajo se naslednje operacije:
· Zaradi izvajanja Pakta se okrepi operacija Pravno svetovanje tujcem na področju mednarodne zaščite, ki sedaj znaša 1.396.355,00 EUR sredstev (dodatno 174.750,00 EUR sredstev Pakt).
· Zaradi izvajanja Pakta se okrepi operacija Otroci v migracijah – podpora v postopku mednarodne zaščite, ki se poveča za 405.000,00 EUR sredstev (sredstva Pakt).
· Poveča se operativna podpora za stroške osebja, vzdrževanje opreme in prostorov (MNZ-DM) in stroške vzdrževanja opreme, infrastrukture in stroške plač zaposlenih (UOIM), ki sedaj znaša 3.006.775,00 EUR.
Druge spremembe:

· Doda se operacija Stroški kritja najemnine poslovnih prostorov ter povezanih obratovalnih stroškov (večje potrebe zaradi izvajanja Pakta); višina sredstev 360.000 EUR (obstoječa sredstva programa).

Specifični cilj 2: Zakonite migracije in vključevanje
Zaradi izvajanja Pakta se doda operacija Vzpostavitev dodatnih integracijskih kapacitet (s ciljem povečanje kapacitet za osebe s priznano mednarodno zaščito za dodatnih 100 postelj); višina sredstev 1.170.000,00 EUR (sredstva vmesni pregled).
Vezano na izvajanje Pakta bo operativna podpora uporabljena za stroške plač zaposlenih ter vzdrževanje prostorov in opreme.
Specifični cilj 3: Vrnitev

Za potrebe izvajanja Pakta se bodo po novi zakonodaji ob implementaciji pakta izvajale alternativne možnosti pridržanja (izvajanje aplikacije za elektronsko spremljanje); višina sredstev 225.000,00 EUR (obstoječa sredstva programa).
Spremeni se izvajanje operacije RECAMAS, in sicer se bo posodobila in vzdrževala obstoječa aplikacija skladno z novimi smernicami idealnega modela RECAMAS in identificiranimi pomanjkljivostmi, ki so posledica sprememb postopkov na področju pridržanja in vračanja tujcev. Vrednost operacije sedaj znaša 750.000,00 EUR (obstoječa sredstva programa).
Druge spremembe:

· Doda se operacija Nabava opreme za spremljevalce prisilnega vračanja in oprema, potrebna za usposabljanje spremljevalcev; višina sredstev 112.500,00 EUR (obstoječa sredstva programa).
· Okrepitev struktur za prostovoljno vračanje; višina sredstev 180.000,00 EUR (obstoječa sredstva programa).
· Doda se operacija Sodelovanje s tretjimi državami na področju migracij (možnost izboljšanja vračanja (npr. Maroko, Alžirija)); višina sredstev 75.000,00 EUR (obstoječa sredstva programa). Po tej operaciji se doda novi upravičenec MNZ, Služba za evropske zadeve in mednarodno sodelovanje (SEZMS).
· Črta se izvajanje prostovoljnega vračanja in reintegracije v domovini v obliki »in-cash assistance« ali »in-kind assistance«.

Glede na zgoraj navedene spremembe se smiselno spremeni dokument Metodologija za vzpostavitev okvira smotrnosti za izvajanje Sklada za azil, migracije in vključevanje za obdobje 2021-2027, in sicer se ustrezno povečajo kazalniki po operacijah. 

Poleg navedenega je bilo v obračunskem obdobju poročanja organa upravljanja ugotovljeno, da je prišlo do sprememb pri vrednostih kazalnikov obstoječih operacij. Glede na prejete zahtevke za povračilo, kjer upravičenci poročajo o vsebinskem in finančnem napredku, o morebitnih vprašanjih, ki vplivajo na smotrnost programa, spremembah strategije ali nacionalnih ciljev ali dejavnikov, ki bi privedli do sprememb, ter povezanih prilagoditev, se ocenjuje, da bodo določene vrednosti kazalnikov presežene ali zaradi povečanih potreb (O.2.3.1) ali zaradi napačnih predpostavk, ki jih je potrebno ustrezno popraviti na podlagi novih razpoložljivih podatkov (predvsem se to nanaša na kazalnike O.1.1, O.1.1.1, O.1.1.2, O.1.1.3). Posledično se spremenijo načrtovane vrednosti kazalnikov tudi po že obstoječih operacijah pri vseh specifičnih ciljih, kar se odraža v spremembah vrednosti kazalnikov v dokumentu metodologije. Največja sprememba je sicer pri kazalniku O.1.1 (Število udeležencev, ki so prejeli podporo) in njegovih podkazalnikih, saj se največ obstoječih in novih operacij, zaradi izvajanja Pakta, nanaša na ta kazalnik.
Dodatna sredstva in s tem sprememba višine sredstev vpliva tudi na sredstva tehnične pomoči, zato se točka 2.2. Tehnična pomoč TA.36(5) ustrezno spremeni.

Zaradi vseh navedenih sprememb se popravijo sredstva v Tabeli 6 - Skupna dodelitev finančnih sredstev po skladih in nacionalni prispevek.
Glede na spremembe, zaradi izvajanja Pakta, se smiselno popravi tudi točka 6. Partnerstvo.
Glede na navedeno so v SFC vnesene spremembe programa oziroma spremenjena različica 4.0 ter priložen je nov dokument Metodologija za vzpostavitev okvira smotrnosti za izvajanje Sklada za azil, migracije in vključevanje za obdobje 2021-2027 (Verzija 4.0).
S spoštovanjem,

	
	Tina Heferle
državna sekretarka
predsednica odbora za spremljanje
upravljavka programov




Priloge:
· Program Sklada za azil, migracije in vključevanje za obdobje 2021-2027 (Različica 4.0),
· Metodologija za vzpostavitev okvira smotrnosti za izvajanje Sklada za azil, migracije in vključevanje za obdobje 2021-2027 (Različica 4.0).
Poslano:
· Preko SFC

